钦定古今图书集成/明伦汇编/宫闱典/第004卷 > 《宫词次偰公远正字韵》〈八首〉葛逻禄迺贤
## 钦定古今图书集成/明伦汇编/宫闱典/第004卷 > 《宫词次偰公远正字韵》〈八首〉葛逻禄迺贤

广寒宫殿近瑶池，千树长杨绿影齐。报道夜来新雨
过，御沟春水已平堤。

千官鹄立五云间，玉斧参差拥画阑。今日君王西内
去，安排天仗趣仪鸾。

水晶帘内日迟迟，绮阁春深笑语稀。绣幕无端风卷
起，一双燕子傍人飞。

上苑含桃熟暮春，金盘满贮进枫宸。醍醐渍透冰浆
滑，分赐阶前儤直人。

琼岛岧峣内苑西，斓斑绮石甃清漪。御床不许红尘
到，黄幔长教窣地垂。

花影频移玉砌平，美人欹枕听流莺。一春多病慵梳
洗，怕说鸾舆幸五京。

绣床倦倚怯深春，窗外飞花入锦茵。抱得琵琶阶下
立，试弹一曲《𩰚清新》。
太液池头新月生，瑶阶最喜晚来晴。贵人忽被西宫
召，骑得骅骝款款行